જો કે આ બધા પક્ષો સુધરવાના નથી તેથી તેમની વાત કરવાનો અર્થ નથી પણ ડો. રમણસિંહે કહેલી વાત સો ટકા સાચી છે. આ દેશ ધર્મશાળા નથી જ ને ગમે તે આલિયા, માલિયા, જમાલિયા અહીં આવીને જામી જાય ને આપણા સંશાધનો વાપરે એ ના જ ચાલે. સંશાધનોમાં પાણી, ગેસ, પેટ્રોલ સહિતના કુદરતી સ્રોત પણ આવી ગયા ને રોડ-રોજગારી સહિતની બાબતો પણ આવી ગઈ. આમ પણ આપણે ત્યાં વસતી વિસ્ફોટ છે જ ને એ સમસ્યા એટલી વિકરાળ છે કે શું કરવું તેની ગમ જ આપણને નથી પડતી. આપણી પાસે કુદરતી સંસાધનોની કમી નથી પણ એક તો આપણા રાજકારણીઓમાં વેતો નથી ને બીજું આપણી વસતી બહુ વધારે છે તેમાં આપણું પૂરું જ પડતું નથી. પાણી હોય કે પેટ્રોલ, રહેણાંક હોય કે રોજગારી, આપણે ત્યાં બધું ઓછું જ પડે છે. આ બધી ચીજોનો કકળાટ મચેલો જ હોય છે. હવે તેમાં આ બહારથી આવીને માથે પડેલા મહેમાનોનો બોજ આપણે વેંઢારીએ છીએ ને તેમાં જ આપણે પતી ગયા છીએ. આપણે ત્યાં આ મામલે બહુ ચર્ચા થતી નથી ને થાય તો પણ બાંગ્લાદેશી ઘૂસણખોરો પૂરતી વાત થાય છે પણ વાસ્તવમાં આ દેશમાં બાંગ્લાદેશીઓ સિવાયની બીજી ઘણી પ્રજા આવીને પડી છે ને દાયકાઓથી પડી છે. આ બધા જ લોકો માથે પડેલા નથી પણ તેના કારણે આપણા સંશાધનો વપરાય જ છે.